MRK gevra om rassistiese fopboodskap te ondersoek | Maroela Media
MRK gevra om rassistiese fopboodskap te ondersoek
Daar is bevind die gewraakte boodskap wat rondgestuur is, is vals. (Skermgreep: Twitter)
Die Ahmed Kathrada-stigting het die Menseregtekommissie (MRK) versoek om die saak rakende 'n fop-WhatsApp-boodskap, waarin daar met die k-woord na werknemers verwys word, te ondersoek.
In skermskote van die fopboodskap wat versprei word kla Shalen Singh klaarblyklik oor sy werkers en verwys hy op 'n kru wyse na hulle. Daar word onder meer die k-wood gebruik en hulle word "swart ape" genoem.
Singh is 'n bestuurder by die motorhandelaar Lindsay Saker in Kempton Park en die maatskappy het onmiddellik 'n ondersoek na die boodskap van stapel gestuur. Daar is met behulp van forensiese ondersoekers en die polisie bevind Singh is nie skuldig aan enige wangedrag, haatspraak óf diefstal nie. Dit blyk nou dat Singh die slagoffer van 'n kuberboelie was en geensins by die kamma-boodskappe betrokke was nie.
Neeshan Balton, uitvoerende hoof van die Ahmed Kathrada-stigting, het gesê hulle hoop dat die skuldige vasgetrek sal word en dat die gepaste straf toegepas sal word.
"Die boodskappe spreek duidelik erge haat uit en doen niks anders as om te poog om rasseverdeeldheid te saai nie. Soos met ander gevalle van hierdie aard het ons die maatskappy gekontak om uit te vind watter stappe hulle gedoen het.
"Lindsay Saker het aangedui dat die betrokke bestuurder 'n poligraaftoets onderneem het en dat 'n forensiese analise op sy foon gedoen is. Hul ondersoeke het bevind dat die individu nie die rassistiese boodskappe gestuur het nie, en die maatskappy het ook 'n saak by die polisie geopen om vas te stel wie agter die kwaadwillige boodskappe sit," het Balton gesê.
Weens die erns van die saak het die stigting die MRK ook versoek om ondersoek in te stel na die voorval, het Balton gesê. "Ons het ook die maatskappy gevra om die uitslag van hul ondersoek aan die MRK te oorhandig sodat hulle dit verder kan ondersoek en uitspraak kan lewer oor die saak."
Balton het gesê indien die MRK die saak evalueer en hom daaroor uitspreek sal dit die doel dien om die publiek te verseker dat 'n onafhanklike en eksterne instelling wat gereeld met kwessies van rassisme handel, die naam van die individu in ere herstel of andersins bevind het.
"Indien die MRK ook die saak ondersoek kan dit ook as 'n afskrikmiddel dien vir ander in die toekoms wat probeer om 'n sensitiewe kwessie soos rassisme, moontlik onder die voorwendsel om iemand anders te wees, gebruik om verdere spanning en verdeling te saai in 'n samelewing wat dit nie kan bekostig nie," het Balton gesê.
Die Kempton Park-polisie ondersoek die voorval.
Video: Vermoorde se familie vra ingryping van regering
Vaderland maar MRK is vinnig met die een maar EFF uitsprake gebeur niks……. ONS WEET WAT JULLE AGENDA IS!!!!!
Eish stop asb die sinnelise vervolging en soek liewer hiierdie moordenaars en verkragters. Julle mors onnodige geld en net sekere uitsprake word gejag.
Ja die skuldige een wat hierdie boodskap gestuur het doen nie 1 % soveel skade as die MRK wat hatige aardsrassiste soos Malema en sy hele EFF bende en die BLF wat openlik en op openbare platforms hulle haatveltogte voer nie. Dan praat ons nie eens van die ANC se verfoeilike struggle liedere nie
Pleks bekommer hulle en gebruik hulle geld om arm mense te versorg. Nou hou hulle hulsef op met dinge wat hulle nie kan stop nie